《入连云栈》
清代·沈廉

飞栈盘空鸟路分，烟岚雾树合氤氲。人缘蚁垤纷相引，风递猿声断更闻。

百道争飞天外瀑，千峰乱插马头云。身当绝境浑忘险，不觉频穿虎豹群。

作者简介：字补隅，浙江嘉兴人。○补隅方壮入秦，有“去题百二关中壁，要看三千里外山”之句，闻者壮之，后足迹几遍天下。而《蜀游》一集，沉郁中复极纵横，颇得杜陵气骨，一时鲜摩其垒者。